[pic] | KOMISIA EURÓPSKYCH SPOLOČENSTIEV | Brusel, 3.10.2007 KOM(2007) 569 v konečnom znení PRACOVNÝ DOKUMENT KOMISIE Návrh MEDZIINŠTITUCIONÁLNA DOHODA o komunikovaní o Európe v partnerstve {KOM(2007) 568 v konečnom znení}{SEK(2007) 1265}{SEK(2007) 1267} PRACOVNÝ DOKUMENT KOMISIE NávrhMEDZIINŠTITUCIONÁLNA DOHODAo komunikovaní o Európe v partnerstve Európsky parlament, Rada a Komisia Európskych spoločenstiev (ďalej len „príslušné tri inštitúcie”), so zreteľom na Zmluvu o Európskej únii, Zmluvu o založení Európskeho spoločenstva a Zmluvu o založení Európskeho spoločenstva pre atómovú energiu (ďalej len „príslušné zmluvy”), so zreteľom na oznámenie Komisie „Komunikovanie o Európe v partnerstve” prijaté 3. októbra 2007 KOM(2007) 568. keďže: Článok 11 Charty základných práv Európskej únie stanovuje, že každý má právo na slobodu vyjadrovania a toto právo zahŕňa slobodu zastávať názory a prijímať a rozširovať informácie a myšlienky bez zasahovania verejného orgánu a bez ohľadu na hranice. Občania očakávajú, že pokiaľ ide európske otázky, dostanú objektívne informácie zahŕňajúce všetky názory a to vo forme verejnej služby, ktorú poskytnú najmä inštitúcie EÚ a členské štáty. Rozhodnutia by sa mali prijímať čo najotvorenejšie a najbližšie k občanovi, podľa článku 1 Zmluvy o Európskej únii. Príslušné tri inštitúcie pripisujú zlepšeniu komunikácie o otázkach EÚ najvyššiu dôležitosť s cieľom pomôcť európskym občanom uplatňovať ich právo zúčastňovať sa na demokratickom živote Únie. Príslušné tri inštitúcie pripisujú najvyššiu dôležitosť zásade lojálnej spolupráce medzi Spoločenstvom a členskými štátmi s cieľom dosiahnuť ciele Únie. Príslušné tri inštitúcie sa domnievajú, že medziinštitucionálna dohoda by bola užitočným nástrojom na uľahčenie spolupráce medzi inštitúciami a orgánmi Spoločenstva a aj členskými štátmi. Cieľom takejto medziinštitucionálnej dohody je dosiahnuť zhodu v názoroch na hlavné komunikačné priority Európskej únie ako celku, identifikovať pridanú hodnotu prístupu EÚ ku komunikácii o konkrétnych otázkach, rozvinúť súčinnosť medzi inštitúciami pri vykonávaní činností, ktoré sa vzťahujú na tieto priority a posmeliť členské štáty k spolupráci, sa dohodli takto: I. SPOLOČNÉ CIELE 1. Informácie a komunikácia o európskych otázkach by mala sledovať tieto ciele: - poskytnúť každému prístup k pravdivým a rozmanitým informáciám o Európskej únii; - umožniť každému uplatňovať jeho/jej právo vyjadriť svoj názor a aktívne sa zúčastňovať verejnej debaty o európskych otázkach. Všetky verejné subjekty v Európskej únii majú povinnosť sledovať tieto ciele a zároveň dodržiavať zásady inkluzívnosti a pluralizmu, účasti a posilnenia vplyvu, otvorenosti a transparentnosti. 2. Uznávajúc rozličné povinnosti každej inštitúcie EÚ táto medziinštitucionálna dohoda zdôrazňuje potrebu a pridanú hodnotu lepšej koordinácie spôsobu, akým inštitúcie a orgány EÚ komunikujú o otázkach EÚ. S týmto cieľom poskytuje rámec pre koordinovanú činnosť. 3. Členské štáty spolu s inštitúciami a orgánmi EÚ, hrajú kľúčovú rolu pri šírení informácií o otázkach EÚ na vnútroštátnej, regionálnej a miestnej úrovni s cieľom osloviť čo najviac občanov. II. SIGNATÁRI 4. Európsky parlament, Rada a Európska komisia sa dohodli na spolupráci pri realizácií uvedených spoločných cieľov prostredníctvom tejto medziinštitucionálnej dohody. Vyzývajú ostatné inštitúcie a orgány EÚ, aby podporili ich snahy a aktívne prispeli ku koordinovanému prístupu ku komunikácii o otázkach EÚ. 5. Berúc do úvahy skutočnosť, že účasť na tomto procese je úplne dobrovoľná, príslušné tri inštitúcie vyzývajú všetky členské štáty k aktívnej účasti v tomto spoločnom úsilí komunikovať o otázkach EÚ. III. MEDZINŠTITUCIONÁLNA SKUPINA PRE INFORMÁCIE 6. Príslušné tri inštitúcie uznávajú vedúcu úlohu medziinštitucionálnej skupiny pre informácie pri koordinovaní komunikácie o otázkach EÚ. 7. Príslušné tri inštitúcie sú zastúpené v tejto skupine podpredsedami Európskeho parlamentu a Európskej komisie zodpovednými za komunikáciu a oprávnenými zástupcami Rady, obyčajne z krajiny momentálne predsedajúcej EÚ. 8. Výbor regiónov a Európsky hospodársky a sociálny výbor sa zúčastňujú na činnosti medziinštitucionálnej skupiny pre informatiku ako pozorovatelia. 9. Medziinštitucionálna skupina pre informatiku má tieto úlohy: - určiť hlavné smery koordinovanej komunikácie o otázkach EÚ; - zvoliť ročné komunikačné priority EÚ založené na návrhu Komisie, ktoré odrážajú ročnú politickú stratégiu (APS); - prijať spoločný ročný pracovný plán komunikačných činností, založený na akciách, ktoré navrhla každá inštitúcia; - sledovať realizáciu a následné preskúmanie spoločného ročného pracovného plánu. 10. Medziinštitucioánlej skupine pre informácie bude pomáhať medziinštitucionálna technická skupina, ktorej úlohou bude pripravovať, implementovať a následne preskúmavať prijaté rozhodnutia. IV. PLÁNOVANIE (i) Zvolenie komunikačných priorít EÚ 11. Pri predkladaní svoje ročnej politickej stratégie si Komisia stanoví svoje komunikačné priority. Na tomto základe Komisia na úrovni medzinštitucionálnej skupiny navrhne ostatným inštitúciám a členským štátom obmedzený počet komunikačných priorít EÚ na nadchádzajúci rok. 12. Popri týchto komunikačných prioritách EÚ môže každá inštitúcia rozvínúť vlastné nezávislé komunikačné činnosti prispôsobené svojim konkrétnym zainteresovaným stranám a verejnosti. (ii) Spoločný pracovný plán 13. Po schválení komunikačných priorít medziinštitucionálnou skupinou pre informácie, každá inštitúcia a orgán informuje túto skupinu o svojich komunikačných činnostiach a finančných zdrojoch, ktoré chce venovať na realizáciu schválených komunikačných priorít EÚ. Rada predstaví zodpovedajúce činnosti a finančné zdroje naplánované členskými štátmi. 14. Na tomto základe Komisia pripraví spoločný pracovný plán a predloží ho ostatným inštitúciám EÚ. Spoločný ročný pracovný plán sa pre informáciu odošle Výboru regiónov a Európskemu hospodárskemu a sociálnemu výboru. 15. Po potvrdení medzinštitucionálnou skupinou pre informácie každá inštitúcia náležite zohľadní spoločný ročný pracovný plán pri príprave rozpočtu. 16. Každá inštitúcia a orgán EÚ realizuje spoločný ročný pracovný plán a súvisiace iniciatívy v súlade so svojimi vlastnými právomocami a prostriedkami. V. PÔSOBENIE NA MIESTNEJ ÚROVNI (i) Členské štáty 17. Príslušné tri inštitúcie uznávajú rolu každého členského štátu v komunikovaní o Európe na vnútroštátnej, regionálnej a miestnej úrovni vo vlastnom úradnom jazyku, resp. jazykoch. 18. Doporučujú každému členskému štátu vymenovať kontaktnú osobu na vysokej úrovni ako „národného riaditeľa pre komunikáciu” pre záležitosti súvisiace s komunikáciou o otázkach EÚ a predkladať výročnú správu o svojich vlastných komunikačných činnostiach súvisiach s EÚ. 19. Príslušné tri inštitúcie sa dohodli, že aspoň dva razy za rok zorganizujú stretnutie všetkých národných riaditeľov pre komunikáciu s cieľom podeliť sa o informácie a šíriť osvedčené postupy z praxe a tak podporovať zapojenie členských štátov do komunikovania o otázkach EÚ. 20. Dohodli sa aj na rozvoji elektronickej informačnej siete EÚ (EÚ-Infonet) s cieľom uľahčiť stále sledovanie komunikácie o otázkach EÚ. (ii) Európske inštitúcie 21. Príslušné tri inštitúcie uznávajú potrebu usporiadať vzťah a posilniť spoločné komunikačné činnosti medzi kanceláriami Parlamentu a zastúpeniami Komisie v členských štátoch, v úzkom partnerstve s vnútroštátnymi orgánmi. 22. V každom členskom štáte podporujú pravidelné stretnutia vedúcich zastúpenia Komisie a informačnej kancelárie Európskeho parlamentu s príslušným národným riaditeľom pre komunikáciu s cieľom prediskutovať záležitosti súvisiace s otázkami komunikácie EÚ. 23. Príslušné tri inštitúcie sa dohodli na vytvorení nových a rozšírení súčasných partnerstiev s členskými štátmi s cieľom previesť komunikačné priority EÚ do konkrétnej činnosti na vnútroštátnej, regionálnej a miestnej úrovni. 24. Dohodli sa na čo najlepšom využití všetkých súčasných komunikačných nástrojov a sietí, ktoré slúžia ako medzičlánok medzi EÚ a jej občanmi. VI. SLEDOVANIE, HODNOTENIE A KAŽDOROČNÁ DEBATA 25. Bez toho, aby bola dotknutá ich vlastná samostatnosť, príslušné tri orgány uznávajú potrebu efektívne sledovať realizáciu spoločne schváleného pracovného plánu. 26. Medziinštitucionálna skupina pre informácie každoročne vyhodnotí výsledky pracovného plánu na základe správ predložených každou inštitúciou EÚ. 27. Príslušné tri inštitúcie sa dohodli na organizovaní každoročnej debaty o komunikácii s cieľom zhodnotiť realizáciu pracovného plánu a poskytnúť inštrukcie na ďalší rok. 28. Táto každoročná debata sa bude konať v Európskom parlamente. Zúčastnia sa jej príslušné tri inštitúcie a bude sa konať za prítomnosti predsedníctva Rady. Konzultačné orgány budú pozvané, aby sa zúčastnili. VII. DOLOŽKA O REVÍZII 29. Fungovanie tejto medzinštitucionálnej dohody sa preskúma na začiatku funkčného obdobia nastupujúcej Komisie a Parlamentu.